สังคมข่าวหุ้น
ดัชนีตลาดหุ้นไทยปิดที่ 1,630.40 จุด -11.93 จุด มูลค่าซื้อขาย 95,907.27 ลบ. ยังรอดูผลการประชุมของเฟด ซึ่งจะสามารถทราบผลได้ในวันที่ 22 ก.ย.
ดัชนีตลาดหุ้นไทยปิดที่ 1,630.40 จุด -11.93 จุด มูลค่าซื้อขาย 95,907.27 ลบ. ยังรอดูผลการประชุมของเฟด ซึ่งจะสามารถทราบผลได้ในวันที่ 22 ก.ย.
18 ก.ย. 2565

ดัชนีตลาดหุ้นไทยปิดที่ระดับ 1,630.40 จุด ลดลง 11.93 จุด มูลค่าการซื้อขาย 95,907.27 ล้านบาท ยังรอดูผลการประชุมของธนาคารกลางสหรัฐ (เฟด) ซึ่งจะสามารถทราบผลได้ในวันที่ 22 ก.ย. (ตามเวลาไทย) รวมถึงติดตามค่าเงินบาท หลังล่าสุดค่าเงินบาทอ่อนค่าทะลุ 37 บาท/ดอลลาร์ มาแล้ว ซึ่งเป็นการอ่อนค่าสูงสุดในรอบ 16 ปี
DITTO โชว์คว้าโครงการพื้นที่ปลูกป่าชายเลนกว่า 1.1 หมื่นไร่ จากกระทรวงทรัพยากรฯ อายุสัญญา 30 ปี เตรียมงบลงทุนไว้กว่า 100 ล้านบาท ลุ้นได้คาร์บอนเครดิตราว 1 แสนตันต่อปี หรือในสัดส่วน 90% เตรียมรับ CBAM ในยุโรป คาดเริ่มใช้ปี 2568 หนุนบริษัทเอกชนที่ส่งออกยุโรปต้องซื้อคาร์บอนเครดิต พร้อมตั้งเป้าขยายพื้นที่ปลูกป่าชายเลนเป็น 1 แสนไร่ในอนาคต เชื่อหนุนผลงาน DITTO โตต่อเนื่อง
จับตา TEAMG ล่าสุด (16 ก.ย. 2565) ราคาหุ้นปิดตลาดที่ 11.10 บาท เพิ่มขึ้น 12.12% มูลค่าการซื้อขาย 690.65 ล้านบาท แม้จะอยู่ในช่วงที่ติดแคชบาลานซ์ จนถึงวันที่ 27 ก.ย. 2565 ก็ไม่สามารถหยุดความร้อนแรงของราคา TEAMG ที่ยังวิ่งขึ้นอย่างต่อเนื่อง หลัง “ธีระชัย รัตนกมลพร” ผู้ถือหุ้นใหญ่ของ DITTO ได้เข้าถือหุ้น TEAMG เพิ่ม รอลุ้นความร่วมมือระหว่างทั้งสองบริษัทกับเทรนด์ในอนาคตได้เลย
PTT ประกาศจ่ายเงินปันผลระหว่างกาล ในอัตรา 1.30 บาท/หุ้น คิดเป็นยีลด์ราว 3.5% จากราคาหุ้นล่าสุด (16 ก.ย. 2565) ที่ 36.75 บาท เตรียมขึ้นเครื่องหมาย XD วันที่ 28 ก.ย. 2565 และจ่ายปันผลวันที่ 12 ต.ค.นี้ ด้านโบรกฯ โนมูระ พัฒนสิน เชียร์ “ซื้อ” ราคาเป้าหมาย 58.50 บาท คาดกำไรปกติปีนี้ 1.6 แสนล้านบาท โต 9% จากปีก่อน
JAS เตรียมประชุมวิสามัญผู้ถือหุ้น วันที่ 23 ก.ย.นี้ เพื่อขออนุมัติขายหุ้น TTTBB จำนวน 99.87% คิดเป็นมูลค่า 19,500 ล้านบาท และหน่วยลงทุน JASIF จำนวน 19% คิดเป็นมูลค่า 12,920 ล้านบาท รวมเป็นมูลค่าทั้งสิ้น 32,420 ล้านบาท ให้แก่บริษัทย่อยของกลุ่ม ADVANC ด้าน ก.ล.ต.เตือนผู้ถือหุ้น JAS ไปใช้สิทธิ ส่วนที่ปรึกษาทางการเงินอิสระเห็นว่าผู้ถือหุ้นไม่ควรอนุมัติ เนื่องจากอาจยังมีความเสี่ยงในเรื่องความไม่แน่นอนของการดำเนินธุรกิจในอนาคต
หุ้นไอพีโอน้องใหม่ “บมจ.ไทยอีสเทิร์น กรุ๊ป โฮลดิ้งส์” หรือ TEGH ผู้ผลิตและจำหน่ายยางธรรมชาติและผู้ผลิตและจำหน่ายน้ำมันปาล์มดิบรายใหญ่ในภาคตะวันออกและยังเป็นผู้ผลิตพลังงานชีวภาพแบบครบวงจรรายใหญ่ในพื้นที่ EEC เตรียมโรดโชว์ออนไลน์เป็นครั้งสุดท้าย วันที่ 20 ก.ย.นี้ เสนอขายหุ้นไอพีโอไม่เกิน 270 ล้านหุ้น คาดเข้าจดทะเบียนในตลาด SET ภายในเดือน ก.ย.นี้ หวังระดมเงินทุนไปขยายธุรกิจ
BEM คว้างานโครงการรถไฟฟ้าสายสีส้ม ช่วงบางขุนนนท์–มีนบุรี (สุวินทวงศ์)  มูลค่า 1.22 แสนล้านบาท รฟม.เตรียมเจรจาต่อรองเป็นขั้นตอนสุดท้ายตาม พ.ร.บ.การร่วมลงทุนระหว่างรัฐและเอกชน พ.ศ. 2562 ก่อนประกาศผู้ชนะอย่างเป็นทางการ